Document ID: 32013R0463

KOMISSION ASETUS (EU) N:o 463/2013,
annettu 17 päivänä toukokuuta 2013,
lannoitteita koskevan Euroopan parlamentin ja neuvoston asetuksen (EY) N:o 2003/2003 muuttamisesta sen liitteiden I, II ja IV mukauttamiseksi tekniikan kehitykseen
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon lannoitteista 13 päivänä lokakuuta 2003 annetun Euroopan parlamentin ja neuvoston asetuksen (EY) N:o 2003/2003 (1) ja erityisesti sen 31 artiklan 1 ja 3 kohdan,
sekä katsoo seuraavaa:
(1)
Asetuksen (EY) N:o 2003/2003 liitteessä I olevassa taulukossa A.3 on käytetty ilmaisua ’kainiitti’ lannoitteen tyyppinimenä raa’alle kaliumsuolalle. Ilmaisu ”kainiitti” liitetään nykyisin ainoastaan yhteen tiettyyn raakaan kaliumsuolaan, mikä johtaa mahdolliseen kaupan rajoittamiseen sellaisten valmistajien tapauksessa, jotka haluavat markkinoida muista lähteistä peräisin olevia kaliumsuoloja. Jotta tämä rajoitus voidaan purkaa ja näin mahdollistaa kaliumsuolojen laajemman valikoiman saatavuus maanviljelijöille jäsenvaltioissa, tämän lannoitetyypin osalta olisi kyseisissä kohdissa käytettävä yleisluontoisempaa tyyppinimeä ja viittauksia kainiittiin olisi muutettava. Olisi myönnettävä siirtymäkausi raakojen kaliumsuolojen tuottajille, jotta nämä ehtisivät muuttaa pakkausmerkinnät uusien sääntöjen mukaisiksi.
(2)
Lignosulfonihappo on kompleksinen materiaali, jota saadaan puun eri lähteistä. Koska kaupallisilla markkinoilla on useita erilaisia laatuluokkia, on tärkeää mukauttaa teknologian kehitykseen ne laatuvaatimukset, jotka tuotteiden on täytettävä, jotta ne voidaan saattaa markkinoille EY-lannoitteena.
(3)
Kalkitusaineet, jotka tunnetaan myös kalilannoitteina, vähentävät maaperän happamuutta ja voivat samalla tuoda magnesium- ja/tai kalsiumravinteita. Kalkitusaineiden valmistajien on toimittava monien erilaisten kansallisten sääntöjen mukaisesti, mikä johtaa sisämarkkinoiden vääristymiseen. Kalkitusaineet olisi sen vuoksi lisättävä asetuksen (EY) N:o 2003/2003 liitteessä I kuvattuihin lannoitetyyppeihin, jotta ne voivat liikkua vapaasti sisämarkkinoilla. Euroopan standardointikomitea on lisäksi kehittänyt EN-standardit kalkitusaineiden analyysimenetelmille. Jotta standardien noudattaminen olisi pakollista, ne olisi sisällytettävä asetuksen (EY) N:o 2003/2003 liitteeseen IV, jossa näytteenotto- ja analyysimenetelmät vahvistetaan.
(4)
Olisi myönnettävä siirtymäkausi sen varmistamiseksi, että kalkitusaineiden tuottajille annetaan aikaa mukautua uusiin EN-standardeihin.
(5)
Asetuksen (EY) N:o 2003/2003 liitteessä II vahvistetaan ilmoitettavien ravinnesisältöjen sallitut poikkeamat. Liitettä II olisi muutettava siten, että siihen sisällytetään sallitut poikkeamat kalkitusaineiden osalta.
(6)
Asetuksessa (EY) N:o 2003/2003 edellytetään, että EY-lannoitteita koskeva valvonta toteutetaan kyseisen asetuksen liitteessä IV vahvistettuja näytteenotto- ja analyysimenetelmiä noudattaen. Jotkin näistä menetelmistä eivät kuitenkaan ole kansainvälisesti tunnustettuja, ja ne olisi korvattava Euroopan standardointikomitean hiljattain kehittämillä EN-standardeilla.
(7)
Sen vuoksi asetusta (EY) N:o 2003/2003 olisi muutettava.
(8)
Tässä asetuksessa säädetyt toimenpiteet ovat asetuksen (EY) N:o 2003/2003 32 artiklalla perustetun komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutokset
1. Muutetaan asetuksen (EY) N:o 2003/2003 liite I tämän asetuksen liitteen I mukaisesti.
2. Muutetaan asetuksen (EY) N:o 2003/2003 liite II tämän asetuksen liitteen II mukaisesti.
3. Muutetaan asetuksen (EY) N:o 2003/2003 liite IV tämän asetuksen liitteen III mukaisesti.
2 artikla
Siirtymäsäännökset
Poiketen siitä, mitä 3 artiklan toisessa kohdassa säädetään, valmistajat voivat soveltaa liitteessä I olevan 1 kohdan säännöksiä ennen 7 päivää joulukuuta 2014.
3 artikla
Voimaantulo
1. Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
2. Liitteessä I olevaa 1 kohtaa sovelletaan 7 päivästä joulukuuta 2014.
3. Liitteessä I olevaa 3 kohtaa, liitteessä II olevaa 2 kohtaa ja liitteessä III olevaa 4 kohtaa sovelletaan 7 päivästä kesäkuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä toukokuuta 2013.

Labels: 7
3
6